Peruutus: Kauppatapadirektiivi edellyttää, että pilaantuvien elintarvikkeiden ja maataloustuotteiden tilausten peruuttaminen alle 30 päivän varoitusajalla kielletään.
Esityksen mukaan Suomessa kyseistä aikarajaa sovelletaan kuitenkin kaikkiin maataloustuotteisiin ja elintarvikkeisiin. Suomessa ei ole pidetty perusteltuna, että tilauksia voisi yksipuolisesti peruuttaa. On myös huomioitu, että pilaantuvan tuotteen kauppatapadirektiivin mukainen määritelmä on tulkinnanvarainen ja vaatisi tapauskohtaista selvittelyä siitä, onko kyseessä pilaantuva tuote. Tämä lisäisi yritysten ja valvontaviranomaisen hallinnollista taakkaa.
Maksuajat: Kauppatapadirektiivin mukaiset maksuajat jakautuvat pilaantuvien tuotteiden osalta enintään 30 päivään ja muiden osalta enintään 60 päivään.
Valmistelun yhteydessä harkittiin vaihtoehtoa, jonka mukaan kaikilla tuotteilla olisi 30 päivän maksuaika, koska liian pitkät maksuajat aiheuttavat myyjille taloudellista haittaa. Toisaalta ehdoton 30 päivän maksuaika kaikille tuotteille saattaisi etenkin viennissä haitata suomalaisten yritysten kilpailukykyä tai johtaa kotimaan markkinoilla siihen, että pienet yritykset eivät saa tuotteitaan kaupan hyllyille. Näiden syiden vuoksi esitetään, että maksuaika on lähtökohtaisesti kaikkien tuotteiden osalta enintään 30 päivää, mutta pilaantumattomien tuotteiden osalta sopimusosapuolet voivat kuitenkin erikseen sopia enintään 60 päivän maksuajasta.
Jos osapuolet eivät erikseen sovi mitään, ei ole tarvetta selvittää, onko tuote pilaantuva vai ei. Tämä kompromissi suojaa myyjiä ja mahdollistaa riittävän joustavuuden sekä estää hallinnollisen taakan tarpeettoman kasvamisen.
Tilannetta seurataan. Jos maksuajat näyttävät pitenevän, sääntelyä tarkastellaan uudelleen.